b'\n_START_ARTICLE_\nRiko Debenjak\n_START_SECTION_\n\xc5\xbdivljenje\n_START_PARAGRAPH_\nRiko Debenjak se je rodil kot sedmi izmed devetih otrok zidarskemu mojstru Jo\xc5\xbeefu Debenjaku in Jo\xc5\xbeefi, rojeni Ko\xc5\xa1ir. Rod izhaja iz vasi Debenje ob Idrijci. Doma\xc4\x8dija, po doma\xc4\x8de - Pri Bajerjevih - je stala ob desnem bregu So\xc4\x8de. Po rojstvu so ga krstili za Andreja, kasneje pa za Riharda, klicali pa Riko._NEWLINE_Med prvo svetovno vojno je \xc5\xbee kot otrok moral v begunstvo v Sv. Jurij pri Celju (dana\xc5\xa1nji \xc5\xa0entjur), kjer je nadaljeval z obiskovanjem osnovne \xc5\xa1ole. V letih 1919 - 1923 je obiskoval realko v Ljubljani, naslednje leto pa u\xc4\x8ditelji\xc5\xa1\xc4\x8de v Tolminu. Ob za\xc4\x8detku fa\xc5\xa1izma se je preselil k bratu Tonetu v Jugoslavijo, kjer je dobil slu\xc5\xbebo pri \xc5\xbeeleznici. \xc5\xa0olal se je v Beogradu, kjer je leta 1937 kon\xc4\x8dal Umetni\xc5\xa1ko \xc5\xa1olo in nato \xc5\xa1e vi\xc5\xa1ji akademski te\xc4\x8daj slikarstva. Ob koncu \xc5\xa1tudija je kot edini izmed vseh u\xc4\x8dencev razstavljal svoja dela skupaj s profesorji na Jubilejni jesenski razstavi, istega leta pa v Beogradu pripravil tudi svojo prvo samostojno razstavo, ki so jo obiskali tudi takratni slovenski predstavniki v beograjski vladi. Prodal je skoraj vse slike, dr. Koro\xc5\xa1ec pa mu je pomagal, da je dobil jugoslovansko dr\xc5\xbeavljanstvo._NEWLINE_Odpotoval je v Pariz, kjer je \xc5\xa1tudiral dela velikih mojstrov, obiskoval te\xc4\x8daj na Academie de la Grande Chaumiere, navezal stike z Venom Pilonom in drugimi umetniki. Na za\xc4\x8detku leta 1939 je razstavljal skupaj z jugoslovanskimi umetniki v galeriji Bernheim Jeune._NEWLINE_Zaradi za\xc4\x8detka druge svetovne vojne je prekinil \xc5\xa1tudij in se vrnil v Ljubljano, tu pa se je dru\xc5\xbeil z umetniki v dru\xc5\xa1tvu Sedejeva dru\xc5\xbeina in s skupino literatov imenovano Literarni klub, v kateri so bili Bogomir Magajna, Ivan \xc4\x8campa, Jo\xc5\xbee Dular, Jo\xc5\xbee Kastelic in drugi._NEWLINE_Naslednje leto je hudo zbolel; prijatelji so organizirali razstavo njegovih del v Jakopi\xc4\x8devem paviljonu in mu z izkupi\xc4\x8dkom od prodanih slik omogo\xc4\x8dili zdravljenje v Zavodu sv. Jo\xc5\xbeefa. Po nasvetu zdravnika je odpotoval k prijatelju Ivanu \xc4\x8campi v Novo vas na Blo\xc5\xa1ko planoto. Po ve\xc4\x8djih zapletih z italijanskimi oblastmi in po tragi\xc4\x8dni smrti \xc4\x8campe se je vrnil v Ljubljano._NEWLINE_\xc5\xbde leta 1943 je spoznal Bo\xc5\xbeidarja Jakca ter se za\xc4\x8del zanimati za grafiko. Naselil se je v ateljeju Riharda Jakopi\xc4\x8da, kjer je tudi ustvarjal. Leta 1943 se je poro\xc4\x8dil z Berto Jakulin, profesorico klasi\xc4\x8dnih jezikov na Poljanski gimnaziji. Njegova poro\xc4\x8dna pri\xc4\x8da je bil Maksim Gaspari.'